钦定古今图书集成/理学汇编/文学典/第201卷 > 《凤台诗社序》卢祥
## 钦定古今图书集成/理学汇编/文学典/第201卷 > 《凤台诗社序》卢祥

诗自三百篇既删之后，大雅不作，正声微茫久矣。汉
魏以来，迄今千有馀年，作者数百家，其体屡变。声律
虽不逮古，而其间杰然名家者，则有若苏、李之高妙，
曹、刘之豪逸，陶、阮之冲澹，谢、鲍之峻洁，徐、庾之华丽，
韩、柳之邃古，李、杜之风雅，元、白之雄深，韦、孟之微婉，
东坡之“直节劲气，鲁直之风韵洒落”，王、曾、虞、杨、范、揭
诸公之诗，见于《皇元风》《雅》。我朝诸名公之作，播于《雅》
《颂》《正音》者，皆造一偏之极而可为法者也。匪若六朝
绮靡，晚唐流丽，沈宋谄谀，温李淫艳者比。於戏，诗亦
难能也哉！予自束发，即尝肆力于诗，诸家体制，靡不
探索而依仿之。今白发种种，老将至矣，而犹未得其
要妙。迩以内忧归适乐平，吴侯来尹，作兴斯文，振起
儒风。邑之能诗止斋何潜渊等十五人，结社于凤台
之侧，期以月旦各携所作而会评焉，盖仿古人“香山
白社”之意也。诗积既多，而属予序。予观诸作，皆炳蔚
成章，铿锵有声，犹绮縠具陈、金石迭奏者也。然性情
发见，则各有不同焉。若止斋何潜渊、朴庵夏侯恭之
古澹晚节，李濬、柏庭、梁遂奇之森严，范震、董恕之质
直，黄统、陈悫、黎都、翟杰之清新，陈珪、蔡轼之华，朱恪
之雄，张玹之实，思贻、罗泰之豪迈不羁也。继而入社，
则又有陈淑、陈肃、房昌、关绎、翟季真之五人焉。於戏！
诸君子之诗信美矣，而自以为未至，结社以求相长
之益，他日所至，讵可量乎！虽然，诗贵从容涵蓄，美刺
不露，发乎性情，止乎礼义，而以忠厚为主，则不失其
正矣。诚能取所长，弃所短，舍其偏，用其全，求诣古诗
人之极致，集诸家之大成，以成和平淳雅之音，以颂
雍熙泰和之治，则人将曰“《大雅》复作”，删后有诗，顾不
韪欤！是为序。